CELEX: 32014D0641
Language: el
Date: 2014-09-01 00:00:00
Title: 2014/641/EΕ: Εκτελεστική απόφαση της Επιτροπής, της 1ης Σεπτεμβρίου 2014 , σχετικά με τους εναρμονισμένους τεχνικούς όρους χρήσης του ραδιοφάσματος από ασύρματο ακουστικό εξοπλισμό υπηρεσιών προγραμματισμού και ειδικών εκδηλώσεων στην Ένωση [κοινοποιηθείσα υπό τον αριθμό C(2014) 6011]  Κείμενο που παρουσιάζει ενδιαφέρον για τον ΕΟΧ

3.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 263/29
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Σεπτεμβρίου 2014
   σχετικά με τους εναρμονισμένους τεχνικούς όρους χρήσης του ραδιοφάσματος από ασύρματο ακουστικό εξοπλισμό υπηρεσιών προγραμματισμού και ειδικών εκδηλώσεων στην Ένωση
   
      
         [κοινοποιηθείσα υπό τον αριθμό C(2014) 6011]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/641/EΕ)
   
   H ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Ο εξοπλισμός των υπηρεσιών προγραμματισμού και ειδικών εκδηλώσεων (PMSE) καλύπτει ένα ευρύ φάσμα εφαρμογών μετάδοσης εικόνας και ήχου, που αποκτούν ολοένα και μεγαλύτερη σημασία για την ανάπτυξη της βιομηχανίας των μέσων ενημέρωσης και ψυχαγωγίας στην Ένωση. Σε αυτές περιλαμβάνονται ραδιοτηλεοπτικές εκπομπές, πολιτιστικές, μουσικές και θεατρικές παραστάσεις, καθώς και κοινωνικές και αθλητικές εκδηλώσεις. Ο εξοπλισμός PMSE χρησιμοποιείται για επαγγελματικούς και μη επαγγελματικούς σκοπούς, για εκδηλώσεις τόσο τοπικής όσο και ενωσιακής εμβέλειας. Τα ασύρματα μικρόφωνα αποτελούν τον συνηθέστερο και πλέον διαδεδομένο τύπο ασύρματου ακουστικού εξοπλισμού PMSE. Στα συναφή συστήματα περιλαμβάνονται τα συστήματα παρακολούθησης με ακουστικό στο αυτί και ενδοσυνεννόησης, καθώς και οι ακουστικές ζεύξεις.
            
         
               (2)
            
            
               Η Επιτροπή, στην ανακοίνωσή της της 26ης Σεπτεμβρίου 2012 προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών (2), αναγνώρισε ότι οι κλάδοι του πολιτισμού και της δημιουργίας αποτελούν έναν από τους πιο δυναμικούς τομείς της οικονομίας της Ευρώπης και βασική κινητήρια δύναμη της πολιτισμικής πολυμορφίας στην Ευρώπη. Η απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου (3), και ιδίως το άρθρο 8 παράγραφος 5, τονίζει επίσης τη σημασία των υπηρεσιών PMSE και επιβάλλει στα κράτη μέλη, σε συνεργασία με την Επιτροπή, να προσπαθήσουν να διασφαλίσουν τις απαραίτητες ζώνες συχνοτήτων για τον εν λόγω εξοπλισμό, σύμφωνα με τους στόχους της Ένωσης για βελτίωση της ολοκλήρωσης της εσωτερικής αγοράς και της πρόσβασης στον πολιτισμό. Επιπλέον, σύμφωνα με το άρθρο 6 παράγραφος 6 της εν λόγω απόφασης, τα κράτη μέλη πρέπει να εξετάσουν τρόπους και, όπου αρμόζει, να λάβουν τεχνικά και ρυθμιστικά μέτρα για να εξασφαλίσουν ότι η ελευθέρωση της ζώνης των 800 MHz δεν επηρεάζει αρνητικά τους χρήστες εξοπλισμού PMSE.
            
         
               (3)
            
            
               Το ισχύον κανονιστικό πλαίσιο δεν είναι πλήρως εναρμονισμένο στο σύνολο των κρατών μελών της ΕΕ όσον αφορά το ραδιοφάσμα που χρησιμοποιείται από τον εξοπλισμό PMSE, γεγονός που οφείλεται σε ιστορικές διαφορές στα εθνικά σχέδια συχνοτήτων και στη διαχείριση της εθνικής ζήτησης και των ποικίλων τοπικών αναγκών. Μολονότι πολλά κράτη μέλη εφαρμόζουν τη σύσταση 70-03 της Ευρωπαϊκής Επιτροπής Ραδιοεπικοινωνιών (ERC) και το οικείο παράρτημα 10 (4), καθώς και τη σύσταση ERC 25-10 και το οικείο παράρτημα 2 (5), που χαράσσουν κατευθυντήριες γραμμές σχετικά με τις ζώνες συχνοτήτων και τις τεχνικές παραμέτρους για τον εξοπλισμό PMSE, οι εν λόγω συστάσεις δεν εγγυώνται νομικά την εναρμόνιση του ραδιοφάσματος που χρησιμοποιείται από τον εξοπλισμό PMSE σε ολόκληρη την Ένωση.
            
         
               (4)
            
            
               Η εναρμόνιση του ραδιοφάσματος που χρησιμοποιείται από τον εξοπλισμό PMSE θα πρέπει να συμβάλει στους στόχους της εσωτερικής αγοράς μέσω της βελτίωσης της ποιότητας και της αποδοτικότητας της χρήσης του ραδιοφάσματος, της εξασφάλισης μακροπρόθεσμης προβολής και ασφάλειας δικαίου όσον αφορά την πρόσβαση στις σχετικές ζώνες του ραδιοφάσματος σε ολόκληρη την Ένωση, της τόνωσης της έρευνας και ανάπτυξης, π.χ. για την ψηφιοποίηση του εξοπλισμού PMSE και άλλες πτυχές της αποδοτικής χρήσης του ραδιοφάσματος, της ενθάρρυνσης επενδύσεων στην τεχνολογία PMSE από τους κατασκευαστές, της μείωσης των τιμών, της δυνατότητας πραγματοποίησης οικονομιών κλίμακας, της ενίσχυσης της διασυνοριακής φορητότητας του εξοπλισμού και της διαλειτουργικότητας και μέσω της αποφυγής της μη αξιοποίησης του αχρησιμοποίητου ραδιοφάσματος.
            
         
               (5)
            
            
               Παρόλο που οι ανάγκες ραδιοφάσματος για ασύρματο ακουστικό εξοπλισμό PMSE ποικίλλουν σημαντικά, μεταξύ 8 MHz και 144 MHz (6), ανάλογα με τις ειδικές τοπικές και προσωρινές ανάγκες, οι επαγγελματίες χρήστες εκτιμούν τις καθημερινές τους ανάγκες ραδιοφάσματος για ασύρματες ακουστικές εφαρμογές PMSE σε 96 MHz στο φάσμα UHF.
            
         
               (6)
            
            
               Η εναρμόνιση επαρκούς τμήματος του ραδιοφάσματος είναι αναγκαία για την αντιμετώπιση της ζήτησης για ασύρματο ακουστικό εξοπλισμό PMSE, τουλάχιστον με τον ορισμό ενός ελάχιστου εύρους ραδιοφάσματος που να ισχύει σε ολόκληρη την Ένωση, γεγονός που θα οδηγήσει σε οικονομίες κλίμακας και στη διασφάλιση της λειτουργίας της εσωτερικής αγοράς. Ωστόσο, το σήμερα εναρμονισμένο ραδιοφάσμα βάσει της απόφασης 2006/771/ΕΚ της Επιτροπής (7), δηλαδή 2 MHz (863-865 MHz) για συσκευές μικρής εμβέλειας, συμπεριλαμβανομένων των ασύρματων ακουστικών εφαρμογών PMSE, δεν επαρκεί για την κάλυψη των αναγκών των χρηστών, καθώς η απόφαση αυτή καλύπτει τμήμα μόνο της χρήσης ασύρματων ακουστικών υπηρεσιών PMSE και λαμβανομένου υπόψη του γεγονότος ότι οι περισσότερες απαιτήσεις ραδιοφάσματος πρέπει να ικανοποιηθούν εκτός των ζωνών τις οποίες καλύπτει η εν λόγω απόφαση.
            
         
               (7)
            
            
               Διάφορες περιοχές συντονισμού για ακουστικό εξοπλισμό PMSE προσδιορίζονται στις συστάσεις 70-03 (παράρτημα 10) και 25-10 (παράρτημα 2) της ERC, και η βιομηχανία ασύρματου ακουστικού εξοπλισμού PMSE, συμπεριλαμβανομένων των κατασκευαστών και των χρηστών, εξέφρασε επίσης έντονη προτίμηση για τη ζώνη των 470-790 MHz. Στην έκθεση 32 (8) σχετικά με την εναρμόνιση της ζώνης των 800 MHz η Ευρωπαϊκή διάσκεψη των Ταχυδρομικών και Τηλεπικοινωνιακών Οργανισμών (CEPT) επισημαίνει τη σημασία για τους χρήστες εξοπλισμού PMSE των αλληλένθετων καναλιών ή λευκού φάσματος στη ζώνη των 470-790 MHz και επιμένει ώστε να διατηρηθεί η πρόσβαση στο συγκεκριμένο τμήμα ραδιοφάσματος, κυρίως για τις εφαρμογές PMSE που απαιτούν ορισμένο επίπεδο προστασίας. Τα κράτη μέλη παρέχουν πληροφορίες στη CEPT σχετικά με τη χρήση του ραδιοφάσματος και τις κανονιστικές και τεχνικές συνθήκες για τους χρήστες ασύρματων ακουστικών PMSE στο έδαφός τους, καθώς και κατάλογο των σημείων επικοινωνίας στις εθνικές διοικητικές αρχές, όπου οι ενδιαφερόμενοι για υπηρεσίες PMSE μπορούν να λάβουν πληροφορίες σχετικά με τους όρους χρήσης του ραδιοφάσματος για εφαρμογές PMSE.
            
         
               (8)
            
            
               Στην έκθεση 32 της CEPT επισημαίνεται ότι η χρήση ασύρματων ακουστικών υπηρεσιών PMSE θα υπόκειται σε αυξανόμενους περιορισμούς ως προς την προσφορά ραδιοφάσματος και προβλέπεται η ανάγκη για κατάλληλες προσαρμογές. Με την απόφαση αριθ. 2010/267/ΕΕ της Επιτροπής (9) για την εναρμόνιση των τεχνικών όρων χρήσης στη ζώνη συχνοτήτων των 790-862 MHz για υπηρεσίες ηλεκτρονικών επικοινωνιών σε μη αποκλειστική βάση, μειώθηκε η διαθεσιμότητα της εν λόγω ζώνης για τον ασύρματο ακουστικό εξοπλισμό PMSE. Είναι αναγκαίο να εξευρεθεί εναλλακτική μακροπρόθεσμη λύση για τη διασφάλιση του μέλλοντος των υπηρεσιών PMSE, είτε με τον προσδιορισμό νέου τμήματος ραδιοφάσματος είτε με την καθιέρωση του μερισμού ραδιοφάσματος.
            
         
               (9)
            
            
               Κατά συνέπεια, σύμφωνα με το άρθρο 4 παράγραφος 2 της απόφασης 676/2002/ΕΚ, στις 15 Δεκεμβρίου 2011 η Επιτροπή έδωσε εντολή (10) στην Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) σχετικά με τους τεχνικούς όρους όσον αφορά τις επιλογές εναρμόνισης του ραδιοφάσματος για ασύρματα ραδιομικρόφωνα και ασύρματες βιντεοκάμερες.
            
         
               (10)
            
            
               Βάσει της εντολής αυτής, η CEPT εξέδωσε στις 8 Μαρτίου 2013 την έκθεση 50 (11). Από την εν λόγω έκθεση προκύπτει το συμπέρασμα ότι οι ζώνες συχνοτήτων 821-832 MHz και 1 785 — 1 805 MHz, που είναι διάκενα αμφίδρομης επικοινωνίας στις ζώνες συχνοτήτων που χρησιμοποιούνται από τα συστήματα ηλεκτρονικών επικοινωνιών, θα ήταν κατάλληλες για εναρμονισμένη χρήση από ασύρματο ακουστικό εξοπλισμό PMSE υπό συγκεκριμένες συνθήκες. Οι ασύρματες βιντεοκάμερες, που έχουν διαφορετικές απαιτήσεις ραδιοφάσματος και λειτουργούν σε διαφορετικές ζώνες συχνοτήτων, θα πρέπει να εξεταστούν χωριστά. Σε προσθήκη στην έκθεση 50 της CEPT (12) καθορίζονται περαιτέρω οι όροι χρήσης των εν λόγω διάκενων αμφίδρομης επικοινωνίας για ασύρματες ακουστικές εφαρμογές PMSE, καθώς και διαδικασία για την εκτίμηση και τον περιορισμό του κινδύνου παρεμβολών όσον αφορά τις ζεύξεις με ασύρματο μικρόφωνο και με συστήματα παρακολούθησης με ακουστικό στο αυτί.
            
         
               (11)
            
            
               Στην έκθεση 50 της CEPT διαπιστώνεται επίσης η ανάγκη να προστατεύονται τα δίκτυα κινητής τηλεφωνίας στις ζώνες των 800 MHz και 1 800 MHz από επιζήμιες παρεμβολές από ασύρματο ακουστικό εξοπλισμό PMSE, ώστε να εξασφαλίζεται ότι τα δίκτυα κινητής τηλεφωνίας μπορούν να λειτουργήσουν στις ζώνες κάτω από τα 821 MHz και πάνω από τα 832 MHz καθώς και κάτω από τα 1 785 MHz και πάνω από τα 1 805 MHz. Αυτό θα απαιτούσε, για παράδειγμα, μια ζώνη φύλαξης 2 MHz από 821 έως 823 MHz και περιορισμούς στα 0,2 MHz ραδιοφάσματος μόλις πάνω από τα 1 785 MHz και μόλις κάτω από τα 1 805 MHz.
            
         
               (12)
            
            
               Ο εξοπλισμός PMSE, ιδίως όταν χρησιμοποιείται σε εσωτερικούς χώρους, μπορεί να δέχεται επιζήμιες παρεμβολές από τα δίκτυα κινητής τηλεφωνίας και τον εξοπλισμό των χρηστών, όπως τα έξυπνα τηλέφωνα, που λειτουργούν σε παρακείμενες ζώνες συχνοτήτων κοντά στο ραδιοφάσμα που χρησιμοποιεί ο ασύρματος ακουστικός εξοπλισμός PMSE στα διάκενα αμφίδρομης επικοινωνίας των 800 MHz και 1 800 MHz. Σύμφωνα με τους στόχους και τις αρχές του προγράμματος πολιτικής για το ραδιοφάσμα με σκοπό την εξεύρεση τρόπων αποφυγής των επιζήμιων παρεμβολών και την αύξηση της αποδοτικής χρήσης του ραδιοφάσματος, οι εν λόγω επιζήμιες παρεμβολές θα μπορούσαν να αποφευχθούν με την εφαρμογή ορισμένων λύσεων μετριασμού των παρεμβολών, όπως είναι η ειδική διαδικασία για τη χωρίς παρεμβολές λειτουργία των ζεύξεων με ασύρματο μικρόφωνο και με συστήματα παρακολούθησης με ακουστικό στο αυτί, που ορίζεται στο παράρτημα 2 της προσθήκης στην έκθεση 50 της CEPT, ή άλλων λύσεων μετριασμού. Τα κράτη μέλη θα καλούνται, όπου αυτό ενδείκνυται, να ενθαρρύνουν την εφαρμογή τέτοιων λύσεων μετριασμού των παρεμβολών και συμφωνιών, μεταξύ άλλων με την παροχή βοήθειας ή καθοδήγησης στα εμπλεκόμενα μέρη.
            
         
               (13)
            
            
               Οι απαιτήσεις για τις κοινωνικές και πολιτιστικές εκδηλώσεις θα υπερβαίνουν συχνά τα 29 MHz που διατίθενται στα διάκενα αμφίδρομης επικοινωνίας των ζωνών των 800 MHz και 1 800 MHz. Δεδομένου ότι οι απαιτήσεις ραδιοφάσματος για τη χρήση ασύρματων ακουστικών PMSE ποικίλλουν σημαντικά, είναι αναγκαίο να εξασφαλιστεί σε επίπεδο Ένωσης η διαθεσιμότητα με διατηρήσιμο τρόπο βασικής επιλογής περίπου 60 MHz ραδιοφάσματος για την κάλυψη των συνήθων αναγκών των χρηστών ασύρματου ακουστικού εξοπλισμού PMSE, έστω και αν με τον τρόπο αυτό δεν θα καλύπτονται όλες οι πιθανές απαιτήσεις που ενδέχεται να προκύψουν.
            
         
               (14)
            
            
               Κατά συνέπεια, τα κράτη μέλη θα πρέπει να προβλέψουν επιπλέον συχνότητες έως 30 MHz, ώστε να καλύψουν την ενδεχόμενη ζήτηση για ασύρματες ακουστικές εφαρμογές PMSE σε κοινωνικές και πολιτιστικές εκδηλώσεις. Το εν λόγω ραδιοφάσμα θα πρέπει να επιλεγεί από περιοχές συντονισμού τις οποίες θα καθορίσουν τα κράτη μέλη, κατά προτίμηση στη ζώνη των 470-790 MHz, με χρήση του λευκού φάσματος. Το ακριβές εύρος ραδιοφάσματος που πρόκειται είτε να εκχωρηθεί είτε να αδειοδοτηθεί θα πρέπει να εξαρτάται από τα συγκεκριμένα αιτήματα που θα εκφραστούν και δεν θα καλύπτει κατ' ανάγκη και πάντοτε το σύνολο των 30 MHz. Τα κράτη μέλη θα πρέπει επίσης να αποφασίσουν σε εθνικό επίπεδο τι είδους αδειοδότηση και τι διαδικασίες θα εφαρμόζουν για το εν λόγω πρόσθετο ραδιοφάσμα.
            
         
               (15)
            
            
               Επιπλέον, οι απαιτήσεις ραδιοφάσματος πέραν των 59 MHz που ενδέχεται να προκύψουν σε συγκεκριμένες γεωγραφικές περιοχές, όπως είναι οι περιοχές παραγωγής περιεχομένου ή οι περιοχές θεάτρων, ή με την ευκαιρία εκδηλώσεων μεγάλης κλίμακας και εξαιρετικού χαρακτήρα, είναι σκόπιμο να εξετάζονται κατά περίπτωση, σε εθνικό επίπεδο, λαμβανομένων υπόψη των ειδικών γεωγραφικών και χρονικών περιορισμών. Ως εκ τούτου, τα κράτη μέλη θα πρέπει να έχουν τη δυνατότητα να επιτρέπουν τη χρήση μεγαλύτερου τμήματος από τη βασική επιλογή των 59 MHz.
            
         
               (16)
            
            
               Με τη χρήση διαφορετικών τμημάτων του ραδιοφάσματος για διαφορετικές αναλογικές ασύρματες ακουστικές εφαρμογές PMSE, όπως ασύρματα μικρόφωνα, συστήματα παρακολούθησης με ακουστικό στο αυτί και συστήματα ενδοσυνεννόησης, αυξάνονται οι δυνατότητες χρήσης του ραδιοφάσματος με την αποφυγή των παρεμβολών ενδοδιαμόρφωσης.
            
         
               (17)
            
            
               Τα αποτελέσματα των εργασιών που διεξήγαγε η CEPT (13) σύμφωνα με την εντολή της Επιτροπής της 15ης Δεκεμβρίου 2011 θα πρέπει να καταστούν εφαρμοστέα στην Ένωση και να υλοποιηθούν από τα κράτη μέλη χωρίς καθυστέρηση, δεδομένης της ανάγκης να παρασχεθεί κατάλληλο τμήμα ραδιοφάσματος για ασύρματο ακουστικό εξοπλισμό PMSE σε μακροπρόθεσμη βάση, προκειμένου να υπάρξει ανταπόκριση στην αυξανόμενη ζήτηση.
            
         
               (18)
            
            
               Είναι αναγκαίο να επανεξετάζεται σε τακτική βάση η παρούσα απόφαση ώστε να λαμβάνονται υπόψη οι νέες εξελίξεις, και ιδίως να αξιολογούνται οι απαιτήσεις ραδιοφάσματος για ασύρματες ακουστικές υπηρεσίες PMSE και η πραγματική χρήση των εναρμονισμένων ζωνών.
            
         
               (19)
            
            
               Τα μέτρα που περιλαμβάνονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σκοπός της παρούσας απόφασης είναι η εναρμόνιση των τεχνικών όρων για τη διαθεσιμότητα και την αποδοτική χρήση του ραδιοφάσματος για τον ασύρματο ακουστικό εξοπλισμό που χρησιμοποιείται για τις υπηρεσίες προγραμματισμού και ειδικών εκδηλώσεων (PMSE).
   Άρθρο 2
   Για τους σκοπούς της παρούσας απόφασης, ισχύουν οι ακόλουθοι ορισμοί:
   1)   «ασύρματος ακουστικός εξοπλισμός PMSE»: ραδιοεξοπλισμός που χρησιμοποιείται για τη μετάδοση αναλογικών και ψηφιακών ακουστικών σημάτων μεταξύ περιορισμένου αριθμού πομπών και δεκτών, όπως ραδιομικρόφωνα, συστήματα παρακολούθησης με ακουστικό στο αυτί ή ακουστικές ζεύξεις, που χρησιμοποιούνται κατά κύριο λόγο για την παραγωγή ραδιοτηλεοπτικών προγραμμάτων ή για ιδιωτικές ή δημόσιες κοινωνικές ή πολιτιστικές εκδηλώσεις·
   2)   «χωρίς παρεμβολές και χωρίς προστασία»: δεν επιτρέπεται πρόκληση επιζήμιων παρεμβολών σε οποιαδήποτε υπηρεσία ραδιοεπικοινωνίας και δεν δύναται να απαιτηθεί προστασία έναντι επιζήμιων παρεμβολών οι οποίες προέρχονται από υπηρεσίες ραδιοεπικοινωνίας.
   Άρθρο 3
   1.   Τα κράτη μέλη ορίζουν και καθιστούν διαθέσιμες, χωρίς παρεμβολές και χωρίς προστασία, εντός έξι μηνών από την ημερομηνία κατά την οποία η παρούσα απόφαση αρχίζει να παράγει αποτελέσματα, τις ζώνες των 823 έως 832 MHz και των 1 785 έως 1 805 MHz για τον ασύρματο ακουστικό εξοπλισμό PMSE, υπό τους τεχνικούς όρους που παρατίθενται στο παράρτημα.
   2.   Τα κράτη μέλη ορίζουν και διαθέτουν, εντός έξι μηνών από την ημερομηνία κατά την οποία η παρούσα απόφαση αρχίζει να παράγει αποτελέσματα, τμήμα ραδιοφάσματος επιπλέον του ραδιοφάσματος που καλύπτεται από την παράγραφο 1, έτσι ώστε πρόσθετο τμήμα τουλάχιστον 30 MHz να μπορεί να χρησιμοποιείται για ασύρματο ακουστικό εξοπλισμό PMSE, ανάλογα με τη ζήτηση των χρηστών. Η χρήση αυτή από ασύρματο ακουστικό εξοπλισμό PMSE πραγματοποιείται χωρίς παρεμβολές και χωρίς προστασία όσον αφορά τους χρήστες οι οποίοι έχουν ατομικό δικαίωμα χρήσης του εν λόγω ραδιοφάσματος.
   3.   Με την επιφύλαξη της αρχής των μη παρεμβολών και της μη προστασίας, προκειμένου να βελτιωθεί η συνύπαρξη του ασύρματου ακουστικού εξοπλισμού PMSE εσωτερικού χώρου, που χρησιμοποιείται στις ζώνες των 823 έως 832 MHz και των 1 785 έως 1 805 MHz, και των δικτύων κινητών ηλεκτρονικών επικοινωνιών, τα κράτη μέλη ενθαρρύνουν, όπου αυτό είναι εφικτό και αναγκαίο, λύσεις περιορισμού των παρεμβολών.
   Άρθρο 4
   Κατά παρέκκλιση από το άρθρο 3 παράγραφος 1, τα κράτη μέλη μπορούν να διατηρήσουν σε ισχύ τις άδειες και τα δικαιώματα χρήσης του ραδιοφάσματος στις ζώνες των 823 έως 832 MHz και των 1 785 έως 1 805 MHz που ισχύουν την ημερομηνία κατά την οποία η παρούσα απόφαση παράγει αποτελέσματα, μόνο μέχρι τη λήξη τους και στον βαθμό που αυτό είναι αναγκαίο. Το ενδιαφερόμενο κράτος μέλος ενημερώνει την Επιτροπή σχετικά και, εκτός αν υπεισέρχονται λόγοι δημόσιας ασφάλειας και άμυνας, δημοσιοποιεί τις εν λόγω πληροφορίες.
   Άρθρο 5
   Τα κράτη μέλη επιβλέπουν τη χρήση των ζωνών που καλύπτονται από την παρούσα απόφαση ώστε να εξασφαλίζεται η αποδοτική χρήση τους και επισημαίνουν στην Επιτροπή τυχόν ανάγκη αναθεώρησης του παραρτήματος.
   Άρθρο 6
   Τα κράτη μέλη υποβάλλουν έκθεση στην Επιτροπή σχετικά με την εφαρμογή της παρούσας απόφασης το αργότερο εννέα μήνες από την ημερομηνία κατά την οποία η παρούσα απόφαση αρχίζει να παράγει αποτελέσματα.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Σεπτεμβρίου 2014.
      
         
            Για την Επιτροπή
         
         Neelie KROES
         
            Αντιπρόεδρος
         
      
   
   
      (1)  ΕΕ L 108 της 24.4.2002, σ. 1.
   
      (2)  Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ώθηση στους τομείς του πολιτισμού και της δημιουργίας για την οικονομική μεγέθυνση και την απασχόληση στην ΕΕ», COM(2012) 537 final.
   
      (3)  Απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (ΕΕ L 81 της 21.3.2012, σ. 7).
   
      (4)  Σύσταση που δημοσιεύθηκε από την Ευρωπαϊκή διάσκεψη των Διοικήσεων Ταχυδρομείων και Τηλεπικοινωνιών (CEPT): Tromsø 1997, και μεταγενέστερες τροποποιήσεις, 7 Φεβρουαρίου 2014· παράρτημα 10, Εφαρμογές ραδιομικροφώνου, συμπεριλαμβανομένων ακουστικών βοηθημάτων για άτομα με προβλήματα ακοής.
   
      (5)  Έκδοση της 11ης Φεβρουαρίου 2003.
   
      (6)  Έκθεση 32 της CEPT, έκθεση της CEPT στην Ευρωπαϊκή Επιτροπή βάσει της εντολής για τεχνικές εκτιμήσεις σχετικά με τις επιλογές εναρμόνισης του ψηφιακού μερίσματος στην Ευρωπαϊκή Ένωση, «Recommendation on the best approach to ensure the continuation of existing Program Making and Special Events (PMSE) services operating in the UHF (470-862 MHz), including the assessment of the advantage of an EU-level approach» [Σύσταση σχετικά με την καλύτερη προσέγγιση για να εξασφαλιστεί η συνέχιση των υφιστάμενων υπηρεσιών προγραμματισμού και ειδικών εκδηλώσεων (PMSE) που λειτουργούν σε συχνότητες UHF (470-862 MHz), συμπεριλαμβανομένης της αξιολόγησης του πλεονεκτήματος μιας προσέγγισης σε επίπεδο ΕΕ], τελική έκθεση της 30ής Οκτωβρίου 2009.
   
      (7)  Απόφαση 2006/771/ΕΚ της Επιτροπής, της 9ης Νοεμβρίου 2006, σχετικά με την εναρμόνιση της χρήσης ραδιοφάσματος από συσκευές μικρής εμβέλειας (ΕΕ L 312 της 11.11.2012, σ. 66).
   
      (8)  Τελική έκθεση της CEPT της 30ής Οκτωβρίου 2009.
   
      (9)  Απόφαση 2010/267/ΕΕ της Επιτροπής, της 6ης Μαΐου 2010, σχετικά με τους εναρμονισμένους τεχνικούς όρους χρήσης στη ζώνη συχνοτήτων των 790-862 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών στην Ευρωπαϊκή Ένωση (ΕΕ L 117 της 11.5.2010, σ. 95).
   
      (10)  Εντολή στην CEPT σχετικά με τους τεχνικούς όρους όσον αφορά τις επιλογές εναρμόνισης του ραδιοφάσματος για ασύρματα ραδιομικρόφωνα και ασύρματες βιντεοκάμερες (εξοπλισμός PMSE), 15 Δεκεμβρίου 2011, τελική.
   
      (11)  Έκθεση A της CEPT προς την Ευρωπαϊκή Επιτροπή βάσει της εντολής της Ευρωπαϊκής Επιτροπής για τους τεχνικούς όρους σχετικά με τις επιλογές εναρμόνισης του ραδιοφάσματος για ασύρματα ραδιομικρόφωνα και ασύρματες βιντεοκάμερες (εξοπλισμός PMSE), «Technical conditions for the use of the bands 821-832 MHz and 1 785 — 1 805 MHz for wireless radio microphones in the EU» (Τεχνικές προϋποθέσεις για τη χρήση των ζωνών των 821-832 MHz και των 1 785 — 1 805 MHz για ασύρματα ραδιομικρόφωνα στην ΕΕ), έκθεση που εγκρίθηκε στις 8 Μαρτίου 2013 από την ΕΟΚ.
   
      (12)  Προσθήκη στην έκθεση 50 της CEPT με αντικείμενο «Usability of the bands 821-832 MHz and 1 785 -1 805 MHz for wireless radio microphones» (Χρηστικότητα των ζωνών των 821-832 MHz και των 1 785 — 1 805 MHz για ασύρματα ραδιομικρόφωνα, έκθεση που εγκρίθηκε στις 8 Νοεμβρίου 2013 από την ΕΟΚ.
   
      (13)  Έκθεση 50 της CEPT και προσάρτημα αυτής.
   
      ΠΑΡΑΡΤΗΜΑ
      
         Πίνακας 1
      
      
         Όροι μάσκας άκρων φασματικού τμήματος που ισχύουν για ασύρματο ακουστικό εξοπλισμό PMSE στο διάκενο αμφίδρομης επικοινωνίας FDD (συχνοδιαιρετική αμφιδρόμηση) της ζώνης των 800 MHz (821-832 MHz)
      
      
                  Συχνότητες κάτω από τα 821 MHz
               
               
                  821-823 MHz
               
               
                  823-826 MHz
               
               
                  826-832 MHz
               
               
                  Συχνότητες πάνω από τα 832 MHz
               
            
                  Βασικά όρια εκτός φασματικού τμήματος
               
               
                  Ζώνη φύλαξης [προστασία έναντι παρεμβολών από PMSE στα επίγεια συστήματα ικανά να παρέχουν υπηρεσίες ηλεκτρονικών επικοινωνιών (κατερχόμενη ζεύξη)]
               
               
                  Όρια εντός φασματικού τμήματος
               
               
                  Βασικά όρια εκτός φασματικού τμήματος
               
            
                  Η ισοδύναμη ισότροπα ακτινοβολούμενη ισχύς (e.i.r.p.) εκτός φασματικού τμήματος είναι – 43 dBm/(5 MHz)
               
               
                  
                              —
                           
                           
                              e.i.r.p. εντός φασματικού τμήματος 13 dBm για φορητό ακουστικό εξοπλισμό PMSE
                           
                        
                              —
                           
                           
                              e.i.r.p. εντός φασματικού τμήματος 20 dBm για ακουστικό εξοπλισμό PMSE που φοριέται στο σώμα
                           
                        
               
                  e.i.r.p. εντός φασματικού τμήματος 20 dBm
               
               
                  Η e.i.r.p. εκτός φασματικού τμήματος είναι – 25 dBm/(5 MHz)
               
            
         
      
         Πίνακας 2
      
      
         Όροι μάσκας άκρων φασματικού τμήματος που ισχύουν για ασύρματο ακουστικό εξοπλισμό PMSE στο διάκενο αμφίδρομης επικοινωνίας FDD της ζώνης των 1 800 MHz (1 785-1 805 MHz), e.i.r.p. για φορητό εξοπλισμό
      
      
                   
               
               
                  Εύρος συχνότητας
               
               
                  Φορητός εξοπλισμός (e.i.r.p.)
               
            
                  Εκτός φασματικού τμήματος
               
               
                  < 1 785 MHz
               
               
                  – 17 dBm/200kHz
               
            
                  Περιορισμένο εύρος συχνότητας
               
               
                  1 785-1 785,2 MHz
               
               
                  4 dBm/200kHz
               
            
                   
               
               
                  1 785,2-1 803,6 MHz
               
               
                  13 dBm/κανάλι
               
            
                   
               
               
                  1 803,6-1 804,8 MHz
               
               
                  10 dBm/200kHz, με όριο 13 dBm/κανάλι.
               
            
                  Περιορισμένο εύρος συχνότητας
               
               
                  1 804,8-1 805 MHz
               
               
                  – 14 dBm/200kHz
               
            
                  Εκτός φασματικού τμήματος
               
               
                  > 1 805 MHz
               
               
                  – 37 dBm/200kHz
               
            
         
      
         Πίνακας 3
      
      
         Όροι μάσκας άκρων φασματικού τμήματος που ισχύουν για ασύρματο ακουστικό εξοπλισμό PMSE στο διάκενο αμφίδρομης επικοινωνίας FDD της ζώνης των 1 800 MHz (1 785-1 805 MHz), e.i.r.p. για εξοπλισμό που φοριέται στο σώμα
      
      
                   
               
               
                  Εύρος συχνότητας
               
               
                  Εξοπλισμός που φοριέται στο σώμα (e.i.r.p.)
               
            
                  Εκτός φασματικού τμήματος
               
               
                  < 1 785 MHz
               
               
                  – 17 dBm/200kHz
               
            
                   
               
               
                  1 785-1 804,8 MHz
               
               
                  17 dBm/κανάλι
               
            
                  Περιορισμένο εύρος συχνότητας
               
               
                  1 804,8-1 805 MHz
               
               
                  0 dBm/200kHz
               
            
                  Εκτός φασματικού τμήματος
               
               
                  > 1 805 MHz
               
               
                  – 23 dBm/200kHz